[Foto’s] Ja-woord laat sosiale media gons: Pukke nou getroudGert Kemp (24) en Paula Ackermann (24). Foto: Verskaf Gert Kemp (24) en Paula Ackermann (24), wat in Augustus verlede jaar op die NWU se Potchefstroom-kampus verloof geraak het, het op 29 April die knoop deurgehaak. Die groot vraag is op kamera vasgevang en destyds wyd op sosiale media gedeel. “Ons het op Paula se ouers se plaas, Keitzaub, waar sy grootgeword het, getrou. Dit is naby Gobabis in Namibië. Die troue was wonderlik! Die wind was bietjie erg, maar verder was alles wonderlik. Ons het tot half-vyf die oggend gedans en ons liefde saam met 160 gaste gevier,” het die getroude paartjie vanuit Namibië aan Maroela Media gesê. Die egpaar woon tans in Windhoek waar Paula ŉ kandidaatprokureur is en Gert as verkoopsagent werk. “Die getroude lewe is lekker! Like having a sleepover with your best friend forever! Ons is tans op pad na ons mini-wittebrood – ons gaan tot Sondag Swakopmund toe. Ons sal later op ŉ langer wittebrood gaan.” Maroela Media het verlede jaar berig die paartjie het mekaar op die joolplaas ontmoet en Gert sê toe hy vir Paula sien, het hy dadelik na haar toe gestap (met behulp van ŉ sopie sterk doepa om die moed aan te wakker) en vir haar gesê hy gaan met haar trou. En noudat sy woorde waar geword het? “Die lekkerste deel van getroudwees is beslis om baie by mekaar te kan wees!” En pienkvoete? “Ons dink nog glad nie aan kinders nie! Vra ons weer oor 10 jaar!” skerts die paartjie.